b'\n_START_ARTICLE_\nATPaz\xc4\x97\n_START_PARAGRAPH_\nATPaz\xc4\x97 \xe2\x80\x93 fermentas, ver\xc4\x8diantis H\xe2\x81\xba (arba kurio nors kito jono) elektrocheminio gradiento energij\xc4\x85 chemin\xc4\x97s jungties energija ir atvirk\xc5\xa1\xc4\x8diai. Fermentas (\xc5\xber. pav) kerta kuri\xc4\x85 nors i\xc5\xa1 l\xc4\x85stel\xc4\x97s membran\xc5\xb3. Tai gali b\xc5\xabti vis\xc4\x85 l\xc4\x85stel\xc4\x99 gaubianti i\xc5\xa1orin\xc4\x97 membrana, mitochondrijos krista arba chloroplasto tilakoido membrana. Membranos pus\xc4\x97, kurioje vyksta ATP sintez\xc4\x97, kartais vadinama vidine puse (l\xc4\x85stel\xc4\x97s i\xc5\xa1orin\xc4\x97je membranoje ji atsukta \xc4\xaf l\xc4\x85stel\xc4\x97s vid\xc5\xb3).\n_START_SECTION_\nVeikimo principas\n_START_PARAGRAPH_\nKad fermentas sintetint\xc5\xb3 didel\xc4\x99 chemin\xc4\x97s jungties energij\xc4\x85 turin\xc4\x8dias ATP molekules, prie\xc5\xa1ingose membranos pus\xc4\x97se turi kuriuo nors b\xc5\xabdu susidaryti cheminis gradientas (dalyvaujan\xc4\x8dio jono vienoje pus\xc4\x97je daugiau), elektros potencial\xc5\xb3 skirtumas arba jie abu vienu metu (elektrocheminis gradientas). \xc5\xa0ios j\xc4\x97gos ver\xc4\x8dia ATPaz\xc4\x97s naudojamus jonus per \xc5\xa1iame fermente esant\xc4\xaf kanal\xc4\x85 keliauti \xc4\xaf kit\xc4\x85 membranos pus\xc4\x99. Vidin\xc4\x97je pus\xc4\x97je esanti fermento dalis panaudoja jon\xc5\xb3 gradiento energij\xc4\x85 makroenerginei jung\xc4\x8diai tarp ADP ir fosforo r\xc5\xabg\xc5\xa1ies liekanos sukurti. Tokiu re\xc5\xbeimu fermentas veikia chloroplasto ir mitochondrijos membranose, kuriose panaudojamas vandenilio jon\xc5\xb3 (proton\xc5\xb3) gradientas._NEWLINE_Prireikus l\xc4\x85stel\xc4\x97 panaudoja turim\xc4\x85 ATP elektrocheminiam gradientui sukurti. Tuomet vidin\xc4\x97je pus\xc4\x97je esantis fermento aktyvus centras skaldo ATP \xc4\xaf ADP ir neorganin\xc4\xaf fosfat\xc4\x85. Skylant i\xc5\xa1siskiria daug energijos, kuri panaudojama jonams aktyviai \xe2\x80\x9epumpuoti\xe2\x80\x9c \xc4\xaf vidin\xc4\x99 pus\xc4\x97. Da\xc5\xbeniausiai ATPaz\xc4\x97 taip dirba i\xc5\xa1orin\xc4\x97je l\xc4\x85stel\xc4\x97s membranoje, kad palaikyt\xc5\xb3 jon\xc5\xb3 balans\xc4\x85 l\xc4\x85stel\xc4\x97je._NEWLINE_ATPaz\xc4\x97 \xe2\x80\x93 bendrinis vis\xc5\xb3 ATP skaidan\xc4\x8di\xc5\xb3 ferment\xc5\xb3 vardas. \xc5\xa0iame kontekste jis palyginti retai vartojamas, nes toki\xc5\xb3 ferment\xc5\xb3 yra labai daug. ATPaz\xc4\x97s standartinis EC fermento kodas yra EC 3.6.3.'